OMS critică atitudinea Chinei. Tedros Ghebreyesus vrea continuarea anchetei privind originea pandemiei.
Directorul general al OMS a criticat atitudinea Chinei în ancheta privind originile pandemiei. Tedros Ghebreyesus cere și continuarea investigației pe același subiect. Autoritățile chineze n-ar fi pus la dispoziția experților internaționali date primare despre pandemie.
Tedros Adhanom Ghebreyesus, directorul general al Organizaţiei Mondiale a Sănătăţii (OMS), a criticat, marţi, atitudinea Chinei în ancheta privind originile pandemiei, cerând continuarea investigaţiei, informează Agenţia France-Presse şi postul BFMTV.Chiar dacă experţii Organizaţiei Mondiale a Sănătăţii care au fost în ianuarie şi februarie în China au stabilit că este "foarte improbabilă" ipoteza ca virusul SARS-CoV-2 să fi fost scăpat dintr-un laborator, Tedros Adhanom Ghebreyesus a cerut continuarea anchetei."Trebuie să mergem înainte cu investigaţiile, probabil prin noi misiuni, ale unor experţi foarte specializaţi, pe care eu sunt pregătit să îi trimit", a afirmat Tedros Adhanom Ghebreyesus.Directorul Organizaţiei Mondiale a Sănătăţii a criticat autorităţile chineze deoarece nu au pus la dispoziţia experţilor internaţionali date primare despre pandemie.Luni, Tedros Adhanom Ghebreyesus a subliniat că sunt necesare analize suplimentare asupra tuturor ipotezelor privind originea pandemiei. "Toate ipotezele de lucru merită analize suplimentare şi complete", a insistat Tedros Adhanom Ghebreyesus, conform site-ului 20minutes.fr.Experţii Organizaţiei Mondiale a Sănătăţii au stabilit că principala ipoteză privind izbucnirea pandemiei se referă la transmiterea coronavirusului de la lilieci la om printr-un animal intermediar. Ipoteza ca virusul SARS-CoV-2 să fi fost scăpat dintr-un laborator este considerată "foarte improbabilă".